Väinamere saared

Väinamere saared on Väinameres olevad saared. Kõiki neid saari kaitstakse Matsalu rahvuspargi jääva Väinamere saarte sihtkaitsevööndi kaudu.

Väinameres on üle 300 saare. Neid nimetatakse laidudeks, rahudeks ja karedeks. Laiud on suuremad saared, kus taimkattes esinevad peale niitude veel kadastikud, puisniidud ja metsad. Niitudega väiksemad saared on rahud ja väikesed kivised saarekesed on kared.

Väinamere saared on noored, vabanenud mere alt Limneamere staadiumi kestel. Vanimaks saareks on Kesselaid, mille kõrgemad osad tõusid üle merepinna umbes 5000 aastat tagasi. Saarnaki ja Kaevatsi arengulugu on kestnud umbes 2000 aastat.

Saarte rühmitamine 
Geograafilise asendi järgi jaotatakse Väinamere saared 11-ks rühmaks:

I. Hiiumaa idaosa saared: Vissu saared, Selgrahu, Kakralaid, Kukkarahu, Kadakalaid, Hellamaa rahu, Vohilaid, Hõralaid, Heinlaid, Langekare, Kaevatsi laid jt.

II. Vormsi ümbruse saared: Suur- ja Väike-Tjuka, Seasaar, Pasilaid, Hobulaid, Rukkirahu, Kuivarahu jt.

III. Noarootsi ümbruse ja Haapsalu lahe saared: Pinukse saar, Pleesi saar, Roograhu, Kajakarahu jt.

IV. Kassari ümbruse ja Käina lahe saared: Vareslaid, Kadakalaid, Ristilaid, Ruselaid jt.

V. Hiiumaa kaguosa saared: Saarnaki laid, Hanikatsi laid, Vareslaid, Kõrgelaid, Hanerahu, Ahelaid, Kõverlaid jt.

VI. Kumari saarerühm: Kumari saar, Valgerahu, Tondirahu ja Sipelgarahu

VII. Tauksi-Liia saarerühm: Tauksi saar, Sõmeri saar, Liia saar, Holmirahu, Mustakivirahu, Esirahu, Tagaharu, Suur- ja Väike-Härjarahu, Hanemaa, Kakrarahu jt.

VIII. Matsalu lahe saared: Suurerahu, Väikerahu, Seljarahu, Kolmenasv jt

IX. Muhu ümbruse saared: Kõinastu laid, Suurlaid, Võilaid, Viirelaid, Pühadekare, Leemetikare, Leeni laiud, Arbu kare, Liisi laid jt

X. Väinamere keskosa saared: Papilaid, Papirahu ja Kesselaid.

XI. Virtsu ja Paatsalu ümbruse saared: Uuluti laid, Kõbaja Suurlaid, Ahelaid, Ruilaid, Kivilaid, Valkare, Pihelgalaid, Oriku rahud jt

Viited

Väinameri
Eesti saared